Valhe

Oletko elämässäsi törmännyt usein valheisiin? Onko ollut kyse valkoisesta valheesta, tietoisesta valheesta, pahansuopaisuuden valheesta, emävalheesta tai hätävalheesta. Valehtelu on ihmiselle hyvin yleistä ja sitä tehdään monesta syystä Wikipediankin mukaan. Kyseessä voi olla omanedun tavoittelu, itsesuojelu tai kohteliaisuus pitää yllä ihmissuhteita.

Eri sanonnat puhuvat omaa totuuttaan esimerkiksi seuraavasti:” Valheella saa aamiaisen, muttei illallista.” ” Valheella on lyhyet jäljet.” ”Totuus ei pala tulessakaan.” Usein miten valheet paljastuvat jossain vaiheessa.

Pienenä tyttönä otin varkain Polkkakarkin kaapista. Äiti huomasi sen ja tuli moittimaan. Silloin valehtelin, etten minä vaan veljeni Jyrki otti. Silloin äitiä suuttui, antoi minulle luunapin ja sanoi, ettei saa valehdella.

Lapsena äiti opetti, että Taivaan Isä näkee kaiken mitä ajattelen ja teen. Siksi olisi tärkeää, että eläisin niin, että voi olla rehellisesti Jumalan edessä.

Teini-iässä naapurin rouvan jutellessaan kanssani, hän kertoi oman naapurinsa toilailuista, joista minulla ei ollut aikaisemmin tietoa. Kuitenkin hän oli kääntänyt asian naapurilleen niin, että minä olisin puhunut näistä toilailuista. Olin aivan hämilläni, vihainen ja surullinen. Nuorena ihmisenä en uskaltanut aikuisten maailman asioita oikaista. Tuntui pahalta olla valheen kohde.

Kouluaikana oli pari nuorta, jotka selittelivät asioitaan valheellisesti. Mietin, uskovatko he niin vahvasti itse valheisiinsa, että puhuvat palturia. Heiltä meni uskottavuus. Ihmettelin, eivätkö itse palturia puhuvat huomaa, että toiset ihmiset näkevät valheet, eivätkä välttämättä oikaise vaan suhtautuvat epäillen heidän juttuihinsa. Ajattelin silloin, etten haluaisi olla tuo reppana, joka selittelee omiaan. Toivoin, että osaisin aina puhua totta.

Kuitenkin elämän kulun aikana on tullut puhuttua muunneltua totuutta joissakin tilanteissa. Ja kyllä valhettakin on ollut. On totta, ettei ole hyvä toista loukata tieten tahtoen vaan, kun ajattelee toisin ei sano mitään. Peilinä toiselle ihmiselle totuuden torvena voi olla, kun tahtoo hyvää toiselle. Rehellisyys on hyve mihin tulisi pyrkiä. Minulle rehellisyys ja oikeudenmukaisuus ovat tärkeitä arvoja.

Martti Lutherin mukaan perkeleellä on kaksi tointa, joissa hän lakkaamatta uurastaa ja jotka ovat hänen valtakuntansa peruskivet: valehteleminen ja hengen riisto.

Psalmissa 40 sanotaan: ”Hyvä on sen osa, joka luottaa Herraan, ei etsi apua pahan voimilta eikä käännyt niiden puoleen, jotka valhetta palvovat.”

Vanhassa testamentissa valhe ja valehteleminen tuomitaan. Uudessa Testamentissa valheellisuus myös tuomitaan, mutta lisäksi kerrotaan siitä, että ihminen, joka kuulee Jumalan sanaa ja uskoo Jumalaan, huomaa valheensa ja syntisyytensä. Tämän vuoksi ihminen katuu ja saa syntinsä anteeksi. Kahdeksannessa käskyssäkin meitä kielletään puhumasta valheellisesti lähimmäisistämme. Virressä 276 on sanat ” Katkoi verkot valheen…”. Valheiden verkot on katkaistu Jeesuksen kärsimyksellä. Hän kärsi valheettomana meidän valheellisten edestä, jotta voimme saada anteeksi väärät tekomme ja voimme pyrkiä totuuteen.

Pyrkikäämme totuuteen. Puhukaamme hyvää. Iloitkaamme hyvästä. Nauttikaamme kesästä.

Kati Riipinen, diakonissa